Markas Taimanovas

Markas Jevgenijevičius Taimanovas (; g. 1926 m. vasario 7 d. Charkovas) – Rusijos šachmatininkas ir pianistas.

1952-aisiais Taimanovas tapo tarptautiniu didmeistriu. 1953-aisiais Ciuriche žaidė kandidatų turnyre  (laimėtojas turėjo galimybę kovoti su pasaulio šachmatų čempionu dėl titulo), kuriame užėmė devintąją vietą. 1946–1956 jis buvo vienas iš dešimties geriausių pasaulio žaidėjų. Taimanovas 23 kartus dalyvavo TSRS šachmatų čempionatuose, juose du kartus dalijosi pirmąją vietą. 1952-aisiais po papildomų varžybų jis pralošė Michailui Botvinikui, užtat 1956-aisiais po papildomų varžybų dėl 1-3 vietų Taimanovas užėmė pirmąją vietą, nugalėjęs Jurijų Averbachą ir Borisą Spaskį.  Taimanovas dar žinomas (tiesa, iš neigiamos pusės) kaip 1971-ųjų kandidatų mačuose, rezultatu 0-6, pralaimėjęs Robertui Fišeriui.

Taimanovas per visą savo karjerą yra nugalėjęs šešis pasaulio čempionus: Michailą  Botviniką, Vasilijų Smyslovą, Michailą Talį, Tigraną Petrosianą, Borisą Spaskį ir Anatolijų Karpovą.

Taimanovas šachmatais žaidė ilgai: du kartus 1993 m. ir 1994 m. tapo pasaulio senjorų šachmatų čempionu, o 2000 m. minėtose varžybose vėl laimėjo bronzą. Tai dar ne viskas: 2001 m. ir 2003 m. Europos senjorų šachmatų čempionate laimėjo bronzos medalius. 

Jo vardu pavadintos keli debiutų variantai siciliškoje gynyboje, Benoni gynyboje ir Nimcovičiaus gynyboje. Apie šiuos variantus Taimanovas yra parašęs keletą knygų.

Taimanovas žinomas ne tik kaip stiprus šachmatininkas, jis taip pat yra puikus koncertų pianistas.

Išnašos

Nuorodos 
 Interviu su Marku Taimanovu
 Markas Taimanovas
 20 klausimų Markui Taimanovui
 Didmeistrio profilis: Markas Taimanovas

Rusijos šachmatininkai
Šachmatų didmeistriai